Családi ernyő | Hetek Közéleti Hetilap
Fontos a család. Erre az eredményre jutott az az amerikai
felmérés, amelynek eredményeit tavaly tették közzé az
USA-ban. A kutatások két évig folytak és 90 ezer kamaszt
kérdeztek meg. A tanulmány az elterjedt és veszélyes
magatartásformák közé sorolja a cigarettázást, a
kábítószer-fogyasztást, az alkoholizálást, a szexet. Azok a
fiatalok, akik közel érzik magukat a családjukhoz, akiknek a
szülőkhöz való érzelmi kötődésük erősebb, kevésbé
valószínű, hogy belekeverednek a fent felsorolt dolgokba.
Sokat számít az is, hogy a szülők érzelmi területen
mennyire állnak a kamaszok mögé – állapítja meg a
felmérés. A kutatások szerint az érzelmi közelség sokkal
fontosabbnak bizonyul, mint a szülők fizikai jelenléte vagy
otthon töltött idejük mennyisége. Ez megkérdőjelezi azt az
elterjedt nézetet, miszerint a szülők jobb eredményeket
érnek el, ha a fontos napszakokban, úgy mint iskola után,
otthon tartózkodnak. Fontos tényezőt képviselnek a szülők
iskolai teljesítménnyel kapcsolatos túlzottan magas
elvárásai is. Az azonos korosztályúakkal tartott kapcsolatok
kisebb mértékben befolyásolják a tinédzserek viselkedését,
mint a családi kapcsolatok. Az Egyesült Államokban a kamaszok
viselkedésével foglalkozó legnagyobb és legátfogóbb
tanulmány az iskolák azon jellemzőit is vizsgálta, amelyek
akadályozzák, illetve elősegítik a veszélyes
magatartásformák kialakulását. Arra a következtetésre
jutottak, hogy az iskolában a meghatározó befolyásoló erőt
a diák–tanár kapcsolat minősége jelenti. Az, hogy a
tanárok törődnek-e a diákokkal és igazságosan bánnak-e
velük, sokkal fontosabbnak számít, mint az, hogy az iskola
állami, egyházi vagy magán fenntartású-e.